ചോദിച്ചിട്ട് ഒരു വെള്ളക്കടലാസ് കിട്ടിയില്ല ഒരു ബണ്ടില് പേപ്പര് എത്തിച്ച് പഞ്ചായത്ത് പ്രസിഡന്റിന്റെ പ്രതിഷേധം മണ്ണാര്ക്കാട് : കിടപ്പുരോഗിക്കു വേണ്ടി മെഡിക്കല് സര്ട്ടിഫിക്കറ്റിന് അപേക്ഷ നല്കാന് മണ്ണാര്ക്കാട് താലൂക്ക് ആശുപത്രിയിലെ ഓഫിസില്നിന്ന് എ ഫോര് ഷീറ്റ് ചോദിച്ച, ഭിന്നശേഷിക്കാരനായ പഞ്ചായത്ത് പ്രസിഡന്റിന്റെ സഹായിയെ മടക്കി അയച്ചു. തുടര്ന്ന് ഒരു ബണ്ടില് പേപ്പറും 20 പേനകളും എത്തിച്ചു നല്കി പഞ്ചായത്ത് പ്രസിഡന്റിന്റെ വേറിട്ട പ്രതിഷേധം. തച്ചനാട്ടുകര പഞ്ചായത്ത് പ്രസിഡന്റ് കെ.പി.എം.സലീം കിടപ്പുരോഗിയുടെ മെഡിക്കല് ബോര്ഡിനുള്ള സര്ട്ടിഫിക്കറ്റുകള്ക്കായാണ് ആശുപത്രിയില് എത്തിയത്. ഓഫിസ് മുകളിലത്തെ നിലയിലായാതിനാല് രേഖകളുമായി ഡ്രൈവറെ ഓഫിസിലേക്കു പറഞ്ഞുവിട്ടു. അപേക്ഷ നല്കണമെന്ന് ആവശ്യപ്പെട്ടപ്പോള് ഡ്രൈവര് ഒരു എ ഫോര് ഷീറ്റ് ചോദിച്ചു. അത് നിങ്ങള് പുറത്തുപോയി വാങ്ങണമെന്നായിരുന്നു ഓഫിസിലുണ്ടായിരുന്നവരുടെ മറുപടി. ഇതില് പ്രതിഷേധിച്ചാണ് പേപ്പറും പേനയും എത്തിച്ചത്. സാധാരണക്കാരോടും ഭിന്നശേഷിക്കാരോടുമൊക്കെ സര്ക്കാര് സംവിധാനങ്ങള് എത്ര മോശമായാണു പെരുമാറുന്നതെന്നതിന് തെളിവാണ് തനിക്കുണ്ടായ അനുഭവമെന്ന് സലീം പറഞ്ഞു. ഇനിയെങ്കിലും ഇത് ആവര്ത്തിക്കാതിരിക്കാനാണു തന്റെ വേറിട്ട പ്രതിഷേധമെന്നും അദ്ദേഹം പറഞ്ഞു.